b'\n_START_ARTICLE_\nGara Bucure\xc8\x99ti Nord\n_START_SECTION_\nIstorie\n_START_PARAGRAPH_\nPiatra de temelie a g\xc4\x83rii a fost pus\xc4\x83 la 10 septembrie 1868 \xc3\xaen prezen\xc8\x9ba lui Carol I, pe un loc ales de domnitor._NEWLINE_Din 13 septembrie 1872, c\xc3\xa2nd s-a inaugurat aceast\xc4\x83 gar\xc4\x83, s-a dat \xc3\xaen exploatare circula\xc8\x9bia feroviar\xc4\x83 pe linia Roman\xe2\x80\x93Gala\xc8\x9bi\xe2\x80\x93Bucure\xc8\x99ti\xe2\x80\x93Pite\xc8\x99ti. Sta\xc8\x9bia a fost denumit\xc4\x83 ini\xc8\x9bial Gara T\xc3\xa2rgovi\xc8\x99tei (pentru c\xc4\x83 artera numit\xc4\x83 ast\xc4\x83zi Calea Grivi\xc8\x9bei se numea pe vremea aceea Calea T\xc3\xa2rgovi\xc8\x99tei) urm\xc3\xa2nd ca \xc3\xaen 1888 s\xc4\x83 ia denumirea actual\xc4\x83. Chiar dac\xc4\x83 la \xc3\xaenceput aceast\xc4\x83 gar\xc4\x83 nu era conceput\xc4\x83 pentru a deveni principala gar\xc4\x83 a Bucure\xc8\x99tiului, odat\xc4\x83 cu trecerea anilor aceasta a devenit principalul nod feroviar al Capitalei dar \xc8\x99i al Rom\xc3\xa2niei. Ea a fost construit\xc4\x83 \xc3\xaentre anii 1868-1872 fiind conceput\xc4\x83 \xc3\xaen form\xc4\x83 de U format\xc4\x83 din dou\xc4\x83 corpuri paralele legate la cap\xc4\x83tul dinspre ateliere de un alt corp \xc3\xaen orientare perpendicular\xc4\x83, \xc8\x99i de-a lungul timpului i s-au adus modific\xc4\x83ri. Gara de Nord a \xc3\xaenceput s\xc4\x83 devin\xc4\x83 ne\xc3\xaenc\xc4\x83p\xc4\x83toare \xc3\xaenc\xc4\x83 din 1880, iar \xc3\xaen 1928 gara avea \xc8\x99ase linii pentru plec\xc4\x83ri \xc8\x99i patru linii pentru sosiri. Din august 1944 s-au ref\xc4\x83cut instala\xc8\x9biile de centralizare electrodinamic\xc4\x83 din gar\xc4\x83, iar liniile \xc8\x99i peroanele au fost prelungite pentru a se ob\xc8\x9bine lungimi utile de 350\xc2\xa0m. Perioada \xc3\xaentre 1950 \xc8\x99i 1990 a cunoscut o cre\xc8\x99tere foarte mare a traficului feroviar, dar din anul 1990 num\xc4\x83rul c\xc4\x83l\xc4\x83torilor a sc\xc4\x83zut de c\xc3\xa2teva ori, proces care s-a manifestat \xc3\xaen toat\xc4\x83 Rom\xc3\xa2nia. \xc3\x8en prezent Gara de Nord este \xc3\xaen curs de modernizare.\n_START_SECTION_\nCl\xc4\x83direa\n_START_PARAGRAPH_\nCl\xc4\x83direa g\xc4\x83rii este inclus\xc4\x83 \xc3\xaen lista monumentelor istorice cu codul LMI B-II-m-B-18803. Ultima restaurare a avut loc \xc3\xaen 1997-1999. _NEWLINE_\xc3\x8en ultimii ani, traficul din Gara de Nord a sc\xc4\x83zut foarte mult, \xc3\xaen mare parte din cauza st\xc4\x83rii deplorabile \xc3\xaen care arat\xc4\x83 gara._NEWLINE_Pentru renovarea g\xc4\x83rii, ar fi nevoie s\xc4\x83 se investeasc\xc4\x83 \xc3\xaen jur de 300 milioane de euro, iar modernizarea ar dura trei ani._NEWLINE_O astfel de renovare ar putea transforma Gara de Nord \xc3\xaentr-o gar\xc4\x83 pentru trenuri de mare vitez\xc4\x83._NEWLINE_Totodat\xc4\x83, un asemenea proiect poate transforma gara \xc3\xaentr-un adev\xc4\x83rat centru comercial, cum sunt mall-urile, ca un punct de atrac\xc8\x9bie pentru c\xc4\x83l\xc4\x83tori \xc8\x99i operatorii feroviari.\n_START_SECTION_\nTraficul\n_START_PARAGRAPH_\nConform unor estim\xc4\x83ri din anul 2009, prin Gara de Nord trec zilnic aproximativ 10.000 de oameni._NEWLINE_Singurele perioade \xc3\xaen care traficul din gar\xc4\x83 se apropie de 15.000 de persoane/zi sunt cele din preajma s\xc4\x83rb\xc4\x83torilor religioase._NEWLINE_Num\xc4\x83rul c\xc4\x83l\xc4\x83torilor transporta\xc8\x9bi din \xc8\x99i \xc3\xaenspre Gara de Nord cu trenurile CFR C\xc4\x83l\xc4\x83tori a fost de 3,6 milioane de persoane \xc3\xaen anul 2011 fa\xc8\x9b\xc4\x83 de 6,3 milioane \xc3\xaen anul 2009._NEWLINE_Num\xc4\x83rul de c\xc4\x83l\xc4\x83tori ai firmelor private (Regio C\xc4\x83l\xc4\x83tori, Transferoviar, Astra Transcarpatic \xc8\x99i Softrans) prin gar\xc4\x83 nu este cunoscut.\n_START_SECTION_\nTransport intern\n_START_PARAGRAPH_\nDin gara Bucure\xc8\x99ti Nord pornesc trenuri care circul\xc4\x83 \xc3\xaen special pe magistralele 300 (B. Nord-Bra\xc8\x99ov-Cluj-Napoca-Oradea), 500 (B. Nord-Buz\xc4\x83u-Bac\xc4\x83u-Suceava-Vere\xc8\x99ti), 700 (B. Nord-Br\xc4\x83ila-Gala\xc8\x9bi), 800 (B. Nord-Constan\xc8\x9ba-Mangalia), 900 (B. Nord-Craiova-Timi\xc8\x99oara Nord), 901 (B. Nord-Craiova) \xc8\x99i 1000 (B. Nord-Ploie\xc8\x99ti).\n_START_SECTION_\nTransport interna\xc8\x9bional\n_START_PARAGRAPH_\nSunt oferite leg\xc4\x83turi directe spre c\xc3\xa2teva capitale \xc8\x99i ora\xc8\x99e mari din Europa, respectiv Budapesta, Chi\xc8\x99in\xc4\x83u, Istanbul, Sofia, Ungheni, \xc8\x99i Viena._NEWLINE_\xc3\x8enc\xc4\x83 de la inaugurarea trenului Orient Express \xc3\xaen 1906, compania La Compagnie Internationale des Wagons-Lits a negociat cu guvernul rom\xc3\xa2n parcursul ce include Gara de Nord Bucure\xc8\x99ti ca sta\xc8\x9bie de oprire \xc3\xaenainte de Constan\xc8\x9ba, unde se face transbordarea \xc3\xaen vapor p\xc3\xa2n\xc4\x83 la Istanbul. \xc3\x8en prezent, trenul Orient Express realizeaz\xc4\x83 dou\xc4\x83 croaziere pe an.'